ANC hof toe gesleep oor onbetaalde werkersArgieffoto ter illustrasie. (Foto: Unsplash) Die National Union of Health and Allied Workers (Nehawu) gaan die ANC in die arbeidshof aanvat oor dié party nie sy werkers se salarisse betaal nie. Die ANC versuim reeds maande lank om sy werkers te betaal. Onbetaalde werkers het reeds in Junie verlede jaar ŉ landwye staking onderneem, waartydens hulle geëis het dat hul uitstaande salarisse vir Mei dadelik betaal moet word. Niks is egter nog aan die saak gedoen nie en dié einste werkers het twee maande later weer hul stemme dik gemaak. Die werkers eis onder meer dat enigiemand wat langer as 18 maande by die organisasie werk as ŉ permanente werker beskou moet word, dat alle betalings aan die Voorsorg- en Werkloosheidsversekeringsfonds dadelik gedoen moet word en dat die ANC as werkgewer hom skriftelik tot die eise moet verbind. Volgens Zola Saphetha, sekretaris-generaal van Nehawu, het Nehawu Maandag ŉ hofaansoek by die arbeidshof ingedien. Die vakbond eis namens die onbetaalde ANC-werkers dat hulle onmiddellik vergoed moet word vir die dienste wat hulle lewer. Hoewel werkers verlede jaar oor die kwessie betoog het, sê Saphetha die ANC het leë beloftes gemaak oor salarisse wat hy sou betaal en dat hy betyds geldelike bydraes tot die Voorsieningsfonds, die WVF en die Mediesefondsskema sou maak. “Werkers moes teen Kersfees en Nuwejaar steeds sonder salarisse klaarkom,” sê Saphetha. “Met die hofsaak tree ons op in belang van die werkers wat al so lank in skokkende werksomstandighede moet werk. Die werklikheid staar die werkers in die gesig dat hulle finansieel gaan vou omdat hulle nie meer hul uitgawes kan betaal nie. Deurdat die ANC nie sy werkers se salarisse betaal nie, ondermyn hy die waardigheid van sy werkers, die einste mense wat dié party wesenlik aan die gang hou.”